REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-121-21

6. april 2021. godine

B e o g r a d

ZAPISNIK

SA 25. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 6. APRILA 2021. GODINE

 Sednica je počela u 12,00 časova.

 Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

 Sednici su prisustvovali članovi Odbora: Veroljub Matić, Branimir Spasić, Luka Kebara, Ivana Nikolić, Miroslav Kondić, Nebojša Bakarec i Sandra Božić.

Sednici su prisustvovali zamenici članova Odbora: Viktor Jevtović zamenik Dragane Barišić, člana Odbora, Sonja Vlahović zamenik Darka Laketića, člana Odbora, Željko Tomić zamenik Marine Raguš, člana Odbora i Sanja Jefić Branković zamenik Branimira Jovanovića, člana Odbora.

 Sednici nisu prisustvovali članovi Odbora: Adam Šukalo, Dragana Barišić, Darko Laketić,Đorđe Milićević, Uglješa Marković, Marina Raguš, Mira Petrović, Branimir Jovanović i Šaip Kamberi.

Sednici su prisustvovali generalni sekretar Narodne skupštine, Veljko Odalović i zamenik generalnog sekretara, Srđan Smiljanić.

Na predlog predsednika, Odbor je većinom glasova utvrdio sledeći:

D n e v n i r e d:

- usvajanje zapisnika sa 23. sednice Odbora -

1. Utvrđivanje predloga izmena Skupštinskog budžeta za 2021. godinu koji je pripremio generalni sekretar Narodne skupštine (03 Broj:400-607/21-1 od 6. aprila 2021. godine);

2. Razmatranje predloga pravilnika o popunjavanju radnih mesta u Službi Narodne skupštine, koji je podneo generalni sekretar Narodne skupštine (03 broj: 112-442/21 od 16. marta 2021. godine);

3. Razmatranje zahteva narodnog poslanika, Marije Jevđić, za davanje pozitivnog mišljenja za obavljanje druge javne funkcije (21 broj: 02-467/21 od 19. marta 2021. godine);

4. Razmatranje zahteva narodnog poslanika, Vladimira Marinkovića, za davanje pozitivnog mišljenja za obavljanje druge javne funkcije (21 broj: 02-600/21 od 5. aprila 2021. godine).

Pre prelaska na rad po utvrđenom dnevnom redu, predsednik Odbora je predložio da se usvoji zapisnik sa 23. sednice Odbora. Odbor je jednoglasno, bez primedbi, usvojio zapisnik sa 23. sednice Odbora.

**Prva tačka dnevnog reda:**  Utvrđivanje predloga izmena Skupštinskog budžeta za 2021. godinu koji je pripremio generalni sekretar Narodne skupštine

Predsednik Odbora je zamolio generalnog sekretara Narodne skupštine, Veljka Odalovića, da obrazloži predlog izmena Skupštinskog budžeta za 2021. godinu koji je pripremio i dostavio Odboru na razmatranje.

Generalni sekretar je ukazao da su izmene Skupštinskog budžeta izvršene preme sugestijama Ministarstva finansija i Državne revizorske institucije kako bi se oblast koja je do sada izazivala nedoumice u javnosti uredila. Naveo je da su se u prethodnom periodu prilikom davanja informacija od javnog značaja o primanjima narodnih poslanika svi troškovi predstavljali zbirno, tako što su pored ličnih primanja prikazivani i troškovi poslaničkog dodatka, kao i naknada za korišćenje sopstvenog automobila u službene svrhe, te se tako stvarala pogrešna slika u javnosti o primanjima narodnih poslanika. Ovim rebalansom budžeta, u nastavku je izneo, računovodstveno evidentiranje i izveštavanje o isplatama će biti preciznije i pravilnije jer će troškovi biti definisani i svrstani tamo gde bi trebalo da budu. Sve izmene će i dalje biti dostupne javnosti, samo neće biti tretirane kao lična primanja. Kao drugi razlog za izmene Skupštinskog budžeta, generalni sekretar izneo je potrebu drugačijeg klasifikovanja poslaničkog dodatka i to u zavisnosti od radno-pravnog statusa narodnih poslanika. Sredstva će se deliti na određene ekonomske klasifikacije u zavisnosti od toga da li je narodni poslanik zasnovao radni odnos u Narodnoj skupštini ili nije. Na kraju svog izlaganja generalni sekretar je zaključio da se u definisanju prava narodnih poslanika ništa neće menjati i ponovio da su ovim izmenama ispoštovane preporuke i sugestije Ministarstva finansija i Državne revizorske institucije.

 Diskusije nije bilo.

 Odbor je na predlog predsednika Odbora jednoglasno utvrdio Predlog izmena Skupštinskog budžeta za 2021. godinu u visini od dve milijarde dvestaosamdeset osam miliona i tristaosamdesetosamhiljada dinara (2,288,388,000), koji će u skladu sa Zakonom o Narodnoj skupštini i Poslovnikom biti dostavljen Ministarstvu finansija Republike Srbije, na mišljenje.

 **Druga tačka dnevnog reda:** Razmatranje predloga pravilnika o popunjavanju radnih mesta u Službi Narodne skupštine, koji je podneo generalni sekretar Narodne skupštine

 Predsednik Odbora je ukazao da je pravni osnov za donošenje odluke sadržan u članu 61. stav 2. i članu 75. stav 2. Zakona o državnim službenicima kojima je propisano da sastav konkursne komisije, način provere kompetencija, kriterijuma i merila za izbor na izvršilačka radna mesta i položaje, za ostale državne organe propisuju tela određena njihovim aktima. Odlukom o organizaciji i radu Službe Narodne skupštine, tačkom 19. stav 4. propisano je da sprovođenje internog i javnog konkursa radi popune upražnjenog položaja ili izvršilačkog radnog mesta obavlja konkursna komisija koja se obrazuje i radi na način utvrđen aktom odbora Narodne skupštine nadležnog za administrativna pitanja. Takođe je i Poslovnikom, članom 65. stav 1 alineja deseta, dato ovlašćenje Odboru za donošenje ovog akta.

 Predsednik Odbora je naveo da je generalni sekretar dostavio Odboru akt, koji je samo nomotehnički usklađen i može se pogledati u sistemu e –parlamenta.

Odbor je na predlog predsednika jednoglasno Odbora usvojio Odluku o obrazovanju i načinu rada konkursne komisije za sprovođenje internog i javnog konkursa za popunjavanje radnih mesta u Službi Narodne skupštine.

 **Treća tačka dnevnog reda:** Razmatranje zahteva narodnog poslanika, Marije Jevđić, za davanje pozitivnog mišljenja za obavljanje druge javne funkcije

 Predsednik Odbora je obavestio članove i zamenike članova Odbora da je Marija Jevđić podnela zahtev za davanje pozitivnog mišljenja da uz vršenje funkcije narodnog poslanika obavlja i funkciju potpredsednika Upravnog odbora Kik boks saveza Srbije.

Diskusije nije bilo.

 Na predlog predsednika, Odbor je jednoglasno dao pozitivno mišljenje Mariji Jevđić da uz vršenje funkcije narodnog poslanika, obavlja i funkciju potpredsednika Upravnog odbora Kik boks saveza Srbije.

  **Četvrta tačka dnevnog reda:** Razmatranje zahteva narodnog poslanika, Vladimira Marinkovića, za davanje pozitivnog mišljenja za obavljanje druge javne funkcije

 Predsednik Odbora je obavestio članove i zamenike članova Odbora da je Vladimir Marinković podneo zahtev za davanje pozitivnog mišljenja da uz vršenje javne funkcije narodnog poslanika obavlja i drugu javnu funkciju.

 Diskusije nije bilo.

 Na predlog predsednika, Odbor je jednoglasno dao pozitivno mišljenje Vladimiru Marinkoviću da uz vršenje funkcije narodnog poslanika, obavlja i funkciju predstavnika Republike Srbije u Skupštini Privrednog društva za održavanje i obezbeđivanje objekata „Kostolac-usluge“ d.o.o. Kostolac, za koju na osnovu zakonskog ovlašćenja osnivačka prava vrši Vlada Republike Srbije, kao i da vrši ovlašćenja predsednika Skupštine tog privrednog društva, na koju je imenovan Zaključkom Vlade Republike Srbije, koji je dostavio uz podneti zahtev.

 \*\*\*

Sednica je završena u 12,10 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

 Svetlana Dedić dr Aleksandar Martinović